Twee sterf in ongeluk op N1Die ongeluk het op die N1 onder die Ontdekkersbrug in Florida gebeur. Foto: ER24 Twee mans is dood in ŉ botsing tussen ŉ vragmotor, ŉ motor en ŉ motorfiets op die N1-noordwaarts onder die Ontdekkersbrug in Florida, Gauteng. Russel Meiring, ER24-woordvoerder, sê toe paramedici Woensdag kort ná 13:30 op die toneel aankom, het hulle ŉ vragmotor aangetref waar dit teen die versperrings langs die snelweg in die rigting van die aankomende verkeer gestaan het. Die motorfiets was in die middel van die snelweg en die motor aan die kant van die pad. “By nadere ondersoek het die paramedici in die vragmotor op die liggaam van die bestuurder – ŉ man in sy 50’s – afgekom,” sê Meiring. “Die motorfietsryer – ŉ man in sy 30’s – het onder die vragmotor gelê.” Nadat hulle ondersoek is, is vasgestel albei oorledenes het veelvuldige beserings opgedoen en is blykbaar op slag dood. Meiring sê die bestuurder van die motor is ook ondersoek, maar hy is nie beseer nie.